Il 14 e 15 di Novembar passât, tal Salon dal Parlament de Patrie dal Cjiscjel di Udin, il comun al organizà dôs zornadis cun svariadis manifestazions musicâls. Tal mieç dai afrescs e di lûs bassis si à balât ancje il Tango. Un lunc percors al à dovût fâ il Tango par rivâ a chescj salons.
Tai prins dal nûfcent, il Tango al scomençave a puartâ vie spazi al valzer e ae polche. Denant de domande di interdizion des autoritâts de glesie, si conte che Pio X, al vedi domandât che une cubie di balarins si esibissi, par valutâ lui stes i aspiets scandalôs dal bal.
Daspò de esibizion il pontefiç al varès dit - A mi mi par, che al è plui biel il bal ae furlane; e no viôt pecjât in cheste gnove danze -. Cun chest al revocâ la sanzion eclesiastiche, par cui che lu vês praticât.
Cent agns dopo tal Cjiscjel si presente la scuele di Tango clamade “Danza y vida”, direte dal mestri Argjentin Hugo Samek, di divignince Taliane di Parme e de Ongjarie. La mestre e je Nicoletta Oscuro.
Al è l’unic mestri di tango che a Udin al insegne il stîl tradizionâl “milonguero”, valadì il Tango che si bale tes plui vecjis e famosis “milongas” di Buenos Aires.
Te serade dal Cjiscjel a son stadis invidadis 15 cubiis a balâ, e ogni tant il mestri al faseve une polse presentant al public 3 stîi di 3 grancj “milongueros” di Buenos Aires, che a àn fat e a fasin pardabon la storie dal Tango. I lôr nons: “Gavitto, Osvaldo y Coca y el Tete”, ju presentave proietant fotos e fasint viodi cu la sô balarine, i pas tipics di chei “milongueros”.
Il public che al jentrave al museu, al cjalave, si sentave, cualchidun al continuave il percors museâl, daspò al tornave fermantsi di gnûf. Tancj di lôr a àn passade la serade incantesemâts a cjalâju. Ad altris ur è vignude voie di imparâlu. O podin dome di che, in chê curnîs alì il Tango al steve benon, il paviment al jere slis e al someave un velion di altris timps…
O ringraciin de informazion e des fotografiis ae nestre amie Priscilla De Agostini, integrante dal grup “Danza y vida”
---
fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk